Επαφές ΥΠΕΞ Σ. Λαμπρινίδη με τον Γενικό Γραμματέα των Ηνωμένων Εθνών
εξετάστηκε η οικονομία, η στάση της Τουρκίας, το Κυπριακό, το όνομα της πΓΔΜ
«Η Ελλάδα απαντά με επιχειρήματα και δεν στρατιωτικοποιεί συζητήσεις σχετικά με τις τουρκικές προκλήσεις» δήλωσε ο ΥΠΕΞ της Ελλάδας κ. Σταύρος Λαμπρινίδης μετά την συνάντησή του με τον Γενικό Γραμματέα των Ηνωμένων Εθνών Μπαν Κι-μουν. Στην συνάντηση με τον Γενικό Γραμματέα συζητήθηκαν κυρίως η ένταση εκ μέρους της Άγκυρας, το όνομα της πΓΔΜ, το Κυπριακό, οι οικονομικές εξελίξεις τόσο στην Ελλάδα όσο και στην Ευρώπη, με αφορμή την διεξαγωγή της 66ης Γενικής Συνέλευσης. Αναφερόμενος στην «δημιουργική συζήτηση» ο Έλληνας Υπουργός είπε: «Είχαμε μία πολύ φιλική και χρήσιμη συνάντηση με το Γενικό Γραμματέα για μια σειρά από μεγάλα θέματα που θα απασχολήσουν τη Γενική Συνέλευση. Στην ατζέντα υπήρχε φυσικά το Μεσανατολικό, αλλά και ευρύτερα η Αραβική Άνοιξη και όλες οι εξελίξεις στην περιοχή. Εξελίξεις ελπιδοφόρες, αλλά παράλληλα και ανησυχητικές αν πάρουν στραβή κατεύθυνση. Συζητήσαμε για το Μεσανατολικό, κυρίως για τη σημασία που δίνει η χώρα μας στην εξεύρεση μιας λύσης για να υπάρξει ένα Παλαιστινιακό κράτος, το οποίο θα ζει ειρηνικά δίπλα στο Ισραήλ με ασφάλεια. Και οι δυο χώρες έχουν αυτό το δικαίωμα και πρέπει να προωθήσουμε αυτή την προοπτική». Ο κ. Λαμπρινίδης ενημέρωσε τον Γενικό Γραμματέα για τις τελευταίες ανησυχητικές απειλές της Τουρκίας απέναντι στην Κύπρο και στα απόλυτα δικαιώματα της να εκμεταλλευτεί το φυσικό πλούτο στη δική της ΑΟΖ, ενώ τον ενημέρωσε και για την πρόσφατη ανακοίνωση της Τουρκίας, που αφορά σε ελληνική υφαλοκρηπίδα. Ο Γ.Γ. εξέφρασε την ανησυχία του για φαινόμενα που φέρουν αστάθεια και φαινόμενα τα οποία μπορεί να δυσχεράνουν τις εξαιρετικά σοβαρές συζητήσεις για το Κυπριακό που τόσο ο ίδιος όσο και άλλοι επιδιώκουν να βρεθεί λύση. Σε ερώτηση προς τον Έλληνα ΥΠΕΞ για το αν συζητήθηκε η οικονομική κατάσταση στην συνάντηση με τον Γ.Γ. είπε: «Ο Γ.Γ. πιστεύει ότι η Ελλάδα και η Ευρώπη θα εξέλθουν απ' αυτή την κρίση. Του μετέφερα και εγώ την κατάσταση επιφυλακής που βρισκόμαστε αυτές τις μέρες για να βεβαιωθούμε σαν χώρα ότι εφαρμόζουμε αυτά που πρέπει να εφαρμόσουμε». Σε σχετική ερώτηση για τις προκλητικές δηλώσεις από τουρκικής πλευράς ο κ. Λαμπρινίδης είπε: «Η Ελλάδα κινήθηκε άμεσα. Ήδη, κατοχύρωσε και διεθνώς τα κυριαρχικά της δικαιώματα στο ζήτημα αυτό. Όλοι γνωρίζουν, όλες οι εμπλεκόμενες κυβερνήσεις και οι εμπλεκόμενες εταιρίες, που μπορούν και που δεν μπορούν να κάνουν έρευνες. Αυτό που έχω τονίσει επανειλημμένα είναι ότι είναι πολύ μεγάλο λάθος να στρατιωτικοποιεί κανείς τη συζήτηση έτσι επειδή ενδιαφέρεται να το κάνει η Τουρκία, η οποία δεν έχει επιχειρήματα. Και γι' αυτό πηγαίνει συνήθως σε ένταση. Εμείς και επιχειρήματα έχουμε και ανελλιπώς τα προβάλλουμε και θωρακίζουμε έτσι τα συμφέροντα της χώρας».